Klimmer (72) was bekende spesialis | Netwerk24
REGSTREEKS: SA (183, 89/2) t. Eng (400, 248)
Anoj Singh, voormalige finansiële hoof van Transnet en Eskom, het nie die korrekte prosesse gevolg toe die omstrede kontrak vir 1 064 lokomotiewe onderteken is nie.
Klimmer (72) was bekende spesialis
Deur Ané Van Zyl 15 Januarie 2020 08:23
Die bergklimmer wat Saterdag dood is in ’n bergklim-ongeluk by die Muizenberg-krans is geïdentifiseer as dr. Carl Fatti (72), ’n bekende spesialis wat jare lank by die Helderberg-hospitaal in Somerset-Wes gewerk het.
Hy het vier jaar gelede afgetree en was ’n kranige bergklimmer.
Dr. Carl Fatti Foto: Facebook/Carl Fatti
“Dit is altyd ’n hartseerdag wanneer ’n legende soos hy doodgaan,” skryf een persoon op Facebook. “Maar hy het gedoen wat hy liefgehad het, en hy sal nog generasies lank onthou word. My innige meegevoel aan die gesin.”
Vroeër is berig Fatti en twee vriende het glo die rots uitgeklim toe die ongeluk gebeur het. ’n Stuk rots het glo losgekom, wat tot die ongeluk gelei het. Dit is nie bekend of die rots hom getref of onder hom uitgegly het nie.
Altesaam 25 reddingspersoneel was betrokke by Fatti se reddingspoging. Stappers het teen die berg langs by hom uitgekom en hom na ’n meer geskikte plek geneem waar ’n helikopter hom opgepik het en tot by ’n ambulans vervoer het.
Fatti het baie ernstige beserings opgedoen en is dood kort nadat die reddingspoging klaar was.
Carl, Anna en Isabella Fatti op ’n uitstappie in die Krugerwildtuin in 2016. Foto: Fecebook/Carl Fatti
Fatti word deur sy vrou, Anna, en sy dogter, Isabella, oorleef. Isabella is ook ’n dokter wat in 2015 aan die Universiteit van Kaapstad gegradueer het. Sy is die derde generasie van die Fatti’s wat hulle as dokters bekwaam het.
“My innige simpatie aan Anna, Isabella en die hele Fatti-familie met die heengaan van Carl,” skryf een persoon op Facebook. “Hy gaan beslis gemis word. Almal van julle is in my gebede. Al my liefde.”
Fatti het aan die Universiteit van die Witwatersrand gestudeer en in Somerset-Wes gewoon.
“Hy was ’n bergklimlegende, en sal altyd ’n legende bly,” sê iemand anders. “Dit was ’n hartseerdag ná die verlies van ’n kollega. Ons innige meegevoel met die gesin. Baie dankie aan die reddingspanne vir hul hulp.”
Meer oor: Carl Fatti | Helderberg-Hospitaal | Somerset-Wes | Spesialis | Bergklimmer | Bergklimongeluk